# Aasiaat Kommune

### Fra Wikipedia, den frie encyklopædi

Fakta om Aasiaat Kommune
Kommunesæde | Aasiaat
Areal | 4.000 km²
Indbyggere | 3.310 (2005)
Borgmester | Enok Sandgreen
Websted | www.aasiaat.gl

Aasiaat Kommune (dansk: Egedesminde), der på grønlandsk betyder edderkopperne, er beliggende i det sydvestlige hjørne ved mundingen af Diskobugten i Vestgrønland. Også kommunerneIlulissat, Kangaatsiag, og Qasiagiannguit ligger ved bugten, og Aasiaat er den næst sydligste. Det er en af Grønlands mindste kommuner med et samlet areal på ca. 4.000 km², men langt det meste af kommunens areal er hav, ca. 3.600 km², mens de resterende 400 km² er isfrit.

I kommunen bor der 3.310 indbyggere (1. januar 2005). Af disse bor de 3.100 i kommunens hovedby Aasiaat, der dermed er Grønlands fjerdestørste by, lokaliseret på 68,42°N og 52,44°V.

Aasiaat Kommune markeret med rødt

Aasiaat blev anlagt som koloni under navnet Egedesminde i 1759 af Hans Egedes søn Niels Rasch Egede til minde om sin far, der var død året før. Det skete noget sydligere end den nuværende Aasiaat by. Grundlæggelsen af kolonien skete for at forhindre de europæiske – især hollandske – hvalfangeres fangst langs Grønlands vestkyst, men også for at forhindre at de drev handel med grønlænderne, den såkaldte snighandel. I 1763 flyttedes kolonien til dens nuværende placering, men allerede før anlæggelsen af kolonien havde området været beboet længe.

Ud over hovedbyen Aasiaat er der i kommunen to bygder: Akunnaaq på en af øerne ud til Diskobugten, og på en ø i Diskobugten Kitsissuarsuit (dansk: Hunde Ejland), ca. 15-20 km fra kysten. 1. januar 2005 var antallet af indbyggere i Akunnaaq 101 og i Kitsissuarsuit 109 – et folketal, der for begge bygder stort set har været i langsom tilbagegang på grund af fraflytning siden 2. verdenskrig. I 1970 var antallet af indbyggere i Akunnaaq 217 og i Kitsissuarsuit 140.

Kommunen ligger i et fladt område med et stort antal øer i et yderst smukt skærgårdsområde, der lokalt kaldes ”de tusinde øers land” - en skærgårdskyst, der har udpræget kystklima, som er betydeligt fugtigere og mere barskt end i byerne længere inde i Diskobugten. Den gennemsnitlige årlige nedbør var således 304 mm i perioden 1961-1990 mod 266 mm i Ilulissat, der ligger i bunden af Diskobugten.

Kommunens højeste punkt er 301 meter og ligger på øen Kannala, der er ca. 11 km lang og 6 km bred. Den største ø er Saqqarleq, der er ca. 44 km lang og 3-5 km bred, hvor det højeste punkt er 245 m.

Månedsmiddeltemperaturen var i 2003 -11,8°C i februar og 9,3°C i juli. Kommunen kan normalt besejles fra april til december. Der er polarmørke fra 1. december, hvor solens forsvinder under horisonten til 12. januar, hvor solen viser sig igen. Til gengæld er der midnatssol fra 27. maj til 18. juli, hvor solen ikke forsvinder under horisonten.

#### [redigér] Byer og bygder i Aasiaat Kommune

- Aasiaat (dansk: Egedesminde)
- Kitsissuarsuit (dansk: Hunde Ejland)
- Akunnaaq

| Denne artikel om grønlandsk geografi er kun påbegyndt. Du kan hjælpe Wikipedia ved at tilføje mere. |

Hentet fra "http://da.wikipedia.org../../../a/a/s/Aasiaat_Kommune_5572.html"

Kategorier: Påbegyndte artikler om grønlandsk geografi | Grønlandske kommuner

##### Views

- Artikel
- Diskussion
- Nuværende version

##### Søg

##### Andre sprog

- Deutsch
- English
- Español
- Français
- Italiano
- Kalaallisut
- Nederlands
- Polski
- Svenska